**Jegyzőkönyv**

**Nagykovácsi Nagyközség Önkormányzat**

**Képviselő-testületének rendes nyílt üléséről**

**Az ülés helye: Öregiskola Közösségi Ház és Könyvtár**

**2094 Nagykovácsi Kossuth L. utca 78.**

**Időpontja: 2017. november 23. (csütörtök) 17 óra**

**Meghívott képviselők:** Kiszelné Mohos Katalin polgármester, Szemesy Barbara alpolgármester, Bánóczi Margit képviselő, Fodor Attila képviselő, Gerely Gábor képviselő, Honti Zoltán képviselő, dr. Klein Katalin képviselő, Dr. Szabó András Lajos képviselő, Tegzes Endre képviselő

**Meghívottak:** dr. Fegyveres-Fiskál Gábor alpolgármester, dr. Szelenczy Gabriella Budakeszi Járási Hivatal vezetője, dr. Klein Ferenc Német Nemzetiségi Önkormányzat elnöke. Oktatási, kulturális, sport, turisztikai és környezetvédelmi bizottság tagjai: Kropkó Péter, Gerlóczyné Furulyás Katalin. Pénzügyi és településfejlesztési bizottság tagjai: Horváthné Holéczy Katalin, Erdélyi Zoltán. Ügyrendi, összeférhetetlenségi, jogi és külső kapcsolatok bizottság tagjai: dr. Lovas András, dr. Borók György. Egészségügyi és szociális bizottság tagjai: Pintér Tünde, Karczewicz Ágnes. Diószeghy Tünde Öregiskola Közösségi Ház és Könyvtár vezetője, Fehér Imre Nagykovácsi Általános Iskola igazgatója, Szabó Orsolya Kispatak Óvoda vezetője, Kántor Ágnes Nagykovácsi Településüzemeltetési Intézmény vezetője, Móczár Ágnes Lenvirág Bölcsőde és Védőnői Szolgálat intézményvezetője, Braczkó Gábor Budakeszi Rendőrőrs parancsnoka

**Meghívottak a hivatalból:** Papp István jegyző, dr. Halmosi-Rokaj Odett aljegyző, Györgyi Zoltán főépítész, Perlaki Zoltán osztályvezető, Grégerné Papp Ildikó osztályvezető, dr. Visnyay Noémi osztályvezető

**Megjelent képviselők:** Kiszelné Mohos Katalin polgármester, Szemesy Barbara alpolgármester, Bánóczi Margit képviselő, Gerely Gábor képviselő, Honti Zoltán képviselő, dr. Klein Katalin képviselő, Dr. Szabó András Lajos képviselő, Tegzes Endre képviselő

**Megjelentek a hivatalból:** Papp István jegyző, dr. Halmosi-Rokaj Odett aljegyző, Györgyi Zoltán főépítész, Grégerné Papp Ildikó osztályvezető, Perlaki Zoltán osztályvezető, dr. Visnyay Noémi osztályvezető, Kissné Szalay Erzsébet jegyzőkönyvvezető

**Megjelentek továbbá:** dr. Fegyveres-Fiskál Gábor alpolgármester, Kántor Ágnes Nagykovácsi Településüzemeltetési Intézmény vezetője, Szabó Orsolya Kispatak Óvoda vezetője, Juhász Rita Kispatak Óvoda, Szita László könyvvizsgáló, Herczeg Gábor, Kiszel István

**Kiszelné Mohos polgármester:** Tisztelettel és szeretettel köszöntök mindenkit. A napirendi pontok tárgyalásának megkezdése előtt szokás szerint szeretnék néhány fontos hírt megosztani a képviselőkkel és a lakossággal.

Elsőként azt a sajnálatos tényt, hogy a Képviselő-testület minden jó szándéka, és a lakosság bevonásával lezajlott előkészületek ellenére a közösségi funkciójú zöldterület létesítésére kiírt pályázatot a NATE mégsem nyújtotta be. A pályázatot csak civil szervezet nyújthatta be, előkészítettük a pályázatot, biztosítottuk a helyet, azonban a NATE döntése alapján a pályázat mégsem került beadásra. Egyrészt nem találták arányosnak az elnyerhető pénzösszeget és a rá fordítandó munkát, illetve úgy érezték, hogy nem lesz látványos az eredmény. Én a magam részéről nagyon sajnálom, mert ez is egy lehetőség lett volna, hogy egy civil szervezet, az önkormányzat és a lakosság összefogjon egy jó cél érdekében.

Másik hír, amit már bizonyára sokan várnak, hogy a Pest Megyei Kormányhivatal meghozta másodfokú határozatát azzal kapcsolatban, hogy a Nagykovácsi Református Misszió Egyháza jogorvoslati kérelemmel élt a Vörösvár Invest Kft. építési engedélyével szemben. A másodfokú határozat megsemmisítette a Budakeszi jegyzője által kiadott építési engedélyt. Az építési engedély iránti kérelmet teljes eljárás megismétlésének lefolytatása céljából áttette az Érdi Járási Hivatalhoz. Ez azt jelenti, hogy az eljárás folytatódik, csak nem a Budakeszi, hanem az Érdi hatóság hozza meg a határozatot.

Következő hírünk, hogy a műfüves pálya műszaki átadása a mai napon megkezdődött, azonban még vannak hiányosságok. Ezekre a hiánypótlásokra a jövő hét folyamán sor kerül. Ez elsősorban a kerítés megépítése, ugyanis ami most van kerítésként, az csak egy labdafogó háló, ám ezen kívül még lesz egy rendes kerítése is a pályának, ezt a kivitelező cégnek el kell készítenie. Illetve azt követően lesz még az önkormányzatnak egy beruházási feladata, hogy hogyan oldja meg azt, hogy lehetőség szerint száraz lábbal lehessen bejutni a pályára, hiszen az úttest és a pálya közötti rész most füves, saras. Ezen kívül az árok lefedését is meg kell oldani, illetve a környék parkosítását. Azon még dolgozunk, hogy milyen forrásból tudjuk majd megoldani, de mindenképpen szükséges lesz megoldást találni.

Nagyon közel vagyunk már advent időszakához. December első szombatján lesz, a most már hagyományosnak mondható összefogás napi rendezvényünk. Azt gondolom, hogy egy nagyon szép formája ennek a mostani összefogásnak, hogy nem csak a megemlékezés és a közös kolbásztöltés lesz, hanem ugyanezen a napon kerül megrendezésre az advent első napját megelőző főtéri fenyőfa díszítés is. Illetve az egész főtér díszítése, amire bizonyára mindenki emlékszik, hogy tavaly milyen csodálatos volt. A Kispatak Óvoda vezetésével bizonyára idén is az lesz. Mindenkit hívunk, várunk szeretettel, indítsuk el közösen az adventi hétvégéket.

Most pedig térjünk át a napirendekre. Megállapítom, hogy a Képviselő-testület 8 fővel határozatképes, Fodor Attila előre jelezte távollétét. Tájékoztatok mindenkit, hogy kiosztásra került a lejárt határidejű határozatok végrehajtásáról szóló beszámoló, a folyamatban lévő jogügyletekről szóló beszámoló és a beruházásokról szóló beszámoló. Kérdezem, hogy a meghívóban kiküldött napirendhez van-e kérdés, hozzászólás? Nincs. Akkor szavazzunk a napirendről. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testületének jelen lévő 8 tagja 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**139/2017. (XI. 23.) HATÁROZATA**

**Tárgy: A Képviselő-testület 2017. november 23-án megtartott ülésének napirendje**

Nagykovácsi Nagyközség Önkormányzat Képviselő-testülete úgy dönt, hogy 2017. november 23-i ülésén a következő napirendet tárgyalja.

***Nyílt ülés:***

1. **Tájékoztató Nagykovácsi Nagyközség Önkormányzata és költségvetési szervei 2017. évi költségvetésének háromnegyed évi teljesítéséről E – 126**
2. **Az önkormányzat 2017. évi költségvetéséről szóló 3/2017. (II. 27.) önkormányzati rendeletének 4. sz. módosítása E – 127**
3. **A helyi adókról szóló 20/2015. (XI. 30.) számú önkormányzati rendelet felülvizsgálata E – 131**
4. **A közterületek elnevezéséről és a házszámozás rendjéről szóló rendelet megalkotása E – 132**
5. **Döntés a Nagykovácsi Nagyközség Önkormányzat kizárólagos tulajdonában lévő, a Nagykovácsi 2576 hrsz alatti ingatlan forgalomképtelen törzsvagyonból történő kivonásáról E – 129**
6. **Döntés a 2017. évre vonatkozó Közbeszerzési terv módosításáról E – 130**
7. **A Nagykovácsi Településüzemeltetési Kft. „v.a.” végelszámolásának befejezésével kapcsolatos döntések E – 133**
8. **Döntés a Nemzeti Fejlesztési Minisztériummal és a Volánbusz Közlekedési Zrt.-vel kötendő megállapodásokról E – 128**
9. **Döntés a DMRV Zrt.-vel felújítási, pótlási munkák elszámolása tárgyban kötendő megállapodás jóváhagyásáról E – 121**

1. **Nagykovácsi Nagyközség Esélyegyenlőségi Programjának felülvizsgálata E – 124**

***Zárt ülés:***

1. **Bursa Hungarica Felsőoktatási Önkormányzati Ösztöndíjpályázatok 2017. évi fordulójának elbírálása E – 125**

**Határidő**: azonnal

**Felelős**: Polgármester

**1. napirendi pont**

**Tájékoztató Nagykovácsi Nagyközség Önkormányzata és költségvetési szervei 2017. évi költségvetésének háromnegyed évi teljesítéséről**

**Kiszelné Mohos Katalin polgármester**: Kaptunk félévkor is egy hasonló beszámolót, az nem volt kötelező, az azért szokott bekerülni, hogy a Képviselő-testület, illetve a lakosság is tájékozódhasson. Ez a háromnegyed évi beszámoló kötelező, kérem Perlaki Zoltán osztályvezető urat, hogy ismertesse az előterjesztést.

**Perlaki Zoltán osztályvezető**: *Röviden ismertette az előterjesztést.*

**Kiszelné Mohos Katalin polgármester:**Köszönöm.Az előterjesztést a Pénzügyi bizottság tárgyalta. Kérem Tegzes Endre elnök urat, hogy ismertesse a Pénzügyi bizottság álláspontját.

**Tegzes Endre PB elnöke**: Az előterjesztést a Pénzügyi bizottság tárgyalta. A bizottság 4 igen szavazattal elfogadásra javasolja.

**Kiszelné Mohos Katalin polgármester**: Köszönöm. Azt szeretném én is hangsúlyozni, hogy a beszámoló a szeptember 30-i állapotot tükrözi. Kérdezem, hogy a testület tagjainak van-e kérdése, hozzászólása. Nincs. A szavazás előtt azonban szeretném megköszönni osztályvezető úrnak a munkát, de az intézményvezetőknek is, hogy nagyon fegyelmezetten tartják a költségvetési rendet, figyelik azt, hogy milyen arányban költhetnek. Most akkor az előterjesztésben foglalt határozati javaslatot teszem fel szavazásra. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**140/2017. (XI. 23.) HATÁROZATA**

**Tárgy: Nagykovácsi Nagyközség Önkormányzatának és költségvetési szerveinek tájékoztatója a 2017. évi költségvetés háromnegyed évi teljesítéséről**

Nagykovácsi Nagyközség Önkormányzatának Képviselő-testülete úgy dönt, hogy a Nagykovácsi Nagyközség Önkormányzatának és az irányítása alá tartozó költségvetési szerveinek a 2017. évi költségvetés háromnegyed évi végrehajtásáról készített írásos tájékoztatóját tudomásul veszi.

**Határidő:** azonnal

**Felelős:** polgármester, jegyző

**2. napirendi pont**

**Az önkormányzat 2017. évi költségvetéséről szóló 3/2017. (II. 27.) önkormányzati rendeletének 4. sz. módosítása**

**Kiszelné Mohos Katalin polgármester**: Kérem Perlaki Zoltán osztályvezető urat, hogy ismertesse az előterjesztést.

**Perlaki Zoltán osztályvezető**: *Röviden ismertette az előterjesztést.*

**Kiszelné Mohos Katalin polgármester:**Köszönöm.Az előterjesztést a Pénzügyi bizottság és az Ügyrendi bizottság is tárgyalta. Először kérem Tegzes Endre elnök urat, hogy ismertesse a Pénzügyi bizottság álláspontját.

**Tegzes Endre PB elnöke**: Az előterjesztést a Pénzügyi bizottság tárgyalta. A bizottság a rendelet tervezetet 4 igen szavazattal elfogadásra javasolja.

**Kiszelné Mohos Katalin polgármester**: Az előterjesztést az Ügyrendi bizottság is tárgyalta. Kérem Bánóczi Margit elnök asszonyt, hogy ismertesse az Ügyrendi bizottság álláspontját.

**Bánóczi Margit ÜB elnöke**: Az előterjesztést az Ügyrendi bizottság tárgyalta. A bizottság a rendelet tervezetet 3 igen szavazattal elfogadásra javasolja.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e kérdése, hozzászólása.

**dr. Klein Katalin**: Csak tájékoztató jellegű kérdésem lenne. A Kispatak Óvoda étkeztetési költségeinek emelkedését mivel indokoljuk. Szerződéses partnerünk van a beszállításra.

**Perlaki Zoltán osztályvezető:** A közbeszerzési eljárás nyomán emelkedett az étkeztetés díja. Másrészt az is jelentősen befolyásolja ezt a kérdést, hogy hány gyerek lesz beteg, a maximális létszám 90 %-át szoktuk tervezni.

**Kiszelné Mohos Katalin polgármester**: Köszönöm. Azt még hangsúlyoznám, hogy a szülők számára nem emelkedett az étkezési térítési díj, azonban az önkormányzat számára igen. Olyan ajánlatot kaptunk, hogy a szülőknek nem változott a térítési díj, mert a nyersanyagnorma nem változott, viszont az önkormányzatnak többet kell fizetni. Kérdezem, hogy van-e még kérdés? Nincs, akkor szavazzunk a rendelet tervezetről az előterjesztésben foglaltak szerint. A rendelet tervezet elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 8 igen, ellenszavazat és tartózkodás nélkül megalkotta 23/2017. (XI. 27.) önkormányzati rendeletét az Önkormányzat 2017. évi költségvetéséről szóló 3/2017. (II. 27.) önkormányzati rendelet módosításáról.**

**3. napirendi pont**

**A helyi adókról szóló 20/2015. (XI. 30.) számú önkormányzati rendelet felülvizsgálata**

**Kiszelné Mohos Katalin polgármester**: Rendkívül fontos ez a napirendi pontunk, minden év novemberében el kell döntenünk, hogy kívánunk-e az adó rendeletünkön módosítani. Kérem Papp István jegyző urat, hogy ismertesse az előterjesztést.

**Papp István jegyző:** Igen, a 30 napos szabály él ebben az esetben is, hiszem adónemet megállapítani, illetve kedvezményeket, mentességet csökkenteni 30 nappal korábban lehet, mint, hogy a rendelet hatályba lépne. A január 1-jei hatályba lépéshez novemberi döntés szükséges. Felülvizsgáltuk az adó rendeletünk valamennyi létező, hatályban lévő szakaszát. Ebben segítséget kaptunk a Pest Megyei Kormányhivatal Törvényességi Osztályától. Még a nyár során hívták fel a figyelmünket, hogy a rendeletünknek az egyik kedvezményt nyújtó lehetősége immár jogszabályi felhatalmazás nélkül szerepel a rendeletben, hatályon kívül kell azt helyezni. Eddig, ha egy házas ingatlan az 1.500 m2-t meghaladta, akkor az 1.500 m2 feletti ingatlanrész telekadó köteles volt. A hatályon kívül helyezéssel bármekkora nagyságú a házas ingatlan telke, az telekadó mentes. Magunktól ezt az egy módosító javaslatot, illetve egy kisebb korrekciót tettünk volna a rendeletben, azonban polgármester asszony felhívta a képviselőket és a bizottsági tagokat, hogy amennyiben javaslatuk van valamilyen módosításra, változtatásra, úgy azt november 8-ig szíveskedjenek megtenni. A felhívás nyomán dr. Klein Katalin képviselő asszonytól két igen lényeges témában kaptunk javaslatot, amit aztán közösen a hivatallal együtt áttárgyaltunk és ebből egy módosító javaslat, illetőleg egy új adónem bevezetése született. A módosítás lényege az, hogy amennyiben egy adott ingatlanban az előírástól eltérő számú lakás keletkezik, akkor az eltérő számú lakás tulajdonosai ne élvezhessék azt a kedvezményt, amit egyébként a 100 m2-ig 65 %-os szabállyal a többi tulajdonos élvezhet. Kivéve, ha ezek a közös tulajdonban lakó, valószínűleg megosztási szerződés alapján ott élők valamilyen rokonsági fokban vannak. Itt a Ptk. szerinti hozzátartozók fogalmát vesszük figyelembe. Lényeg az, ha szülő, gyerek lakik egy ilyen megosztott lakásban, akkor ők természetesen jogosultak erre a kedvezményre. De, ha két idegen család költözött egy közös ingatlanba és megosztással két lakásként használják, akkor ezt a mentességet ne élvezhessék. Tehát nem szankcióval sújtjuk őket, hanem egy mentességi szabály alól kivesszük ezt a kört, ugyanis az önkormányzat nem preferálja azt, aki a jogszabályok megkerülésével létesít tulajdont. Ez a módosítás lényege. Ami az új adónemet illeti, 2015 óta módja van az önkormányzatoknak települési adó bevezetésére. Megvizsgáltuk, hogy Magyarországon jelen pillanatban 62-63 önkormányzat vezetett be valamilyen települési adót, jellemzően külterületi adót. A szabályozásokból látszik, hogy mindenhol eltérő ok miatt. Van, ahol a kisebbet támogatják a nagyobb kárára, vagy fordítva. Ezek helyi társadalompolitikai döntések. Lényege a mostani javaslatnak, hogy csak magánszemély lehet alanya a települési adónak. Tehát semmilyen szervezet, cég, alapítvány nem adóalany, a törvény erejénél fogva ez csak magánszemély lehet. Az a javaslat tartalma, hogy Nagykovácsi külterületén a telekadó hatálya alá egyébként nem tartozó, vagyis mezőgazdasági rendeltetésű, fél ha-nál nagyobb magántulajdonú ingatlanok után adózzon a tulajdonos, ha és amennyiben a művelési ágnak megfelelő művelését nem végzi el. Az adó mértéke fele a külterületi telekadónak. 20 Ft a külterületi telekadó, tehát 10 Ft-ban javasolja megállapítani a rendelet e kiegészítése a külterületi telekadót. Utánanéztünk annak, hogy Nagykovácsiban jelen pillanatban 42 ilyen külterületi telek van, az összes területe 75 ha. Az 5.000-es határ fölötti rész az kb. 50 ha. Tehát, ha minden ilyen érintett ingatlan műveletlen maradna, akkor 5 millió Ft adóról beszélnénk. Tehát elsősorban nem a hatalmas bevétel reményében készült ez a kiegészítés, hanem sokkal inkább annak az igényével, hogy Nagykovácsi külterülete, annak a rendezettsége, a minősége javuljon, változzon. Felmerült annak a lehetősége, hogy esetleg kisebb területre is térjen ki ez a rendelkezés, elhangzott egy 3.000 m2-re vonatkozó javaslat is, de én azt javaslom, hogy első lépésben maradjon a jelenlegi terület, meglátjuk, hogy milyen tapasztalatok vannak, és ha indokolt, lehet módosítani. A nagyon kis parcelláknál óvatos lennék, találtunk olyan 1.300 m2-es telket, aminek 65 tulajdonosa van. Adóhatékonyságra is kell figyelni, nem érdemes 100 Ft adóért 300 Ft igazgatási költséget tervezni. Itt be is fejezhetném az előterjesztés bemutatását, azonban tegnap előtt este dr. Klein Katalin képviselő asszony küldött nekem egy módosítási javaslatot, ami egy olyan részt érint a hatályos rendeletben, ami egyrészt eddig nem került szóba, viszont egy évvel ezelőtt éppen ez a testület helyezte be ebbe a rendelkezésbe. Talán emlékeznek rá, hogy tavaly úgy döntött a Képviselő-testület, hogy azok az ingatlanok, amelyen nem lakás, üdülő, vagy kerekedelmi célt szolgáló épületet építettek, és az az épület nem éri el a HÉSz szerinti beépítési lehetőség 20 %-át, tehát fáskamra, sufni, terménytároló stb., azok ne mentesüljenek az alól a szabály alól, hogy a házas ingatlanok telekadó mentesek. Az akkori előterjesztésben bemutattam azt a példát, hogy van 4 m2-es felépítményünk egy 1.000 m2-es telken, akkor a régi szabály szerint 3.200 Ft adót kell fizetni egy évben. A helyett, hogy mint rendes építési telek, mert ez az, fizetné a 200.000 Ft telekadót. Úgy tartottuk, hogy igazságtalan, és nem azt a célt szolgálja, amit egyébként a mentességgel preferálna a Képviselő-testület. Képviselő asszony azon az állásponton van, és hadd idézzem szó szerint, amit leírt: „…Álláspontom szerint jogellenes és egyúttal diszkriminatív, hogy helyi szabályozásunk szerint az un. gazdasági épülettel beépített ingatlan, ami szintén építményt jelent csak akkor élvez mentességet, ha a rendeletünkben meghatározott beépítési %-ot meghaladja…” Magyarul véleménye szerint vissza kellene hozni a tavalyi állapotot. Vagyis ne legyen mentes telekadó alól az, amelyik építménnyel is rendelkezik, vagyis építményadó alá is tartozzon a be nem épített rész, mert telek az a földterület, ami nincs épülettel, vagy épületrésszel beépítve. Nagyon alaposan körbejártuk a dolgot, amennyire lehetett másfél nap alatt. Megnéztük azt, hogy a helyi adó törvény milyen mentességi lehetőségeket ad. Az önkormányzat nem szabályozhatja az adó tárgyát és az adó alanyát. Ezt megmondja a törvény. Határokon belül szabályozhatja az adó mértékét és nagyon szélesen a mentességeket. Maga a törvény menetességi okokat sorol fel, és azt mondja, hogy ezen kívül az önkormányzat dolga, hogy mire milyen mentességet ad. A mi adó rendeletünkben van példa alanyi mentességre, ld. 65 év felettiek, és van példa tárgyi mentességre ld. lakásonként 10 m2 nem adóalap a benne élő személyek szerint. Megnéztem, hogy ennek a rendelkezésnek a hatályosulása hogy történt az idei évben. Idén januárban megkezdődött ennek a felmérése. Összesen 87 ingatlant találtak a kollégák, amik szóba kerülhettek, a tulajdonosokat kiértesítették. Végül összesen 41 ingatlan érintettsége bizonyosodott be. Az érintettek bevallást nyújtottak be, három esetben kellett adó megállapítást alkalmazni, ketten kérték az adó felfüggesztését, de ez más ügy. A rendelet módosítás az idén plusz 5.600 ezer Ft-ot hozott az önkormányzatnak. Elvitt építményadóban 240 ezer Ft-ot, és hozott telekadóban 5.840 ezret. Egy ingatlantulajdonos megtámadta az elsőfokú határozatot a megyei Kormányhivatalnál, a Kormányhivatal helybenhagyta a határozatunkat, viszont mivel a rendeletünk jogszerűségét is vitatta a fellebbező, ezért megkereste a Törvényességi Felügyeleti Osztályt. Az ingatlantulajdonos ezt követően kezdeményezte a másodfokú határozat bírósági felülvizsgálatát, amely érdemi vizsgálat nélkül elutasításra került, jelenleg a végzés elleni fellebbezés elbírálása tart. A Törvényességi Felügyeleti Osztály július 6-án küldött egy szakmai támogató levelet két témát érintve. Az egyiket az előbb már említettem, az 1.500 m2-es szabályra vonatkozóan, a másik egy, a Kecskehátat érintő észrevétel, hogy nem túlzás-e 200 Ft-os telekadót alkalmazni Kecskehátra. Erre azt válaszoltuk, hogy nem, mert jelenleg értékarányos, de ez majd a testület döntése lesz. Másra ez a levél a rendeletünk kapcsán nem tér ki. Tehát hiába kereste meg, a másodfokú adóhatóság, a Törvényességi Felügyeleti Osztály nem reagált erre, hogy ennek jogszerűségét vitatná. Ezt az egészet tavaly hosszú időn keresztül és alaposan körbejártuk. Tavaly nem hogy nem érkezett aggály a testület és a bizottságok részéről, hanem volt, aki kimondottan a korábbi fennálló helyzetet tartotta igazságtalannak. Annak eldöntése, hogy a kedvezményeket kiterjesztve, újra a korábbi állapot létrejöjjön, év közben van lehetőség. Ha mégis úgy ítéljük meg, hogy indokolatlanul vontuk ki a kis, nem lakás célra szolgáló felépítményeseket ebből a mentességi körből, akár január, február hónapban visszaemelhetjük. A 30 napos szabály egyértelműen az adózót negatívan befolyásoló rendelkezésekre vonatkozik. Én nem tudok erre a kérdésre most másként válaszolni, mint meg fogjuk vizsgálni. Egy mondatot még hadd mondjak. Az előterjesztő az Ügyrendi bizottságot kérte fel egy módosító javaslatra, természetesen az Ügyrendi bizottság javaslatát támogatjuk.

**Kiszelné Mohos Katalin polgármester:**Köszönöm ezt a részletes ismertetést.Az előterjesztést a Pénzügyi bizottság és az Ügyrendi bizottság is tárgyalta. Először kérem Tegzes Endre elnök urat, hogy ismertesse a Pénzügyi bizottság álláspontját.

**Tegzes Endre PB elnöke**: Az előterjesztést a Pénzügyi bizottság tárgyalta. A bizottság a rendelet tervezetet 4 igen szavazattal elfogadásra javasolja.

**Kiszelné Mohos Katalin polgármester**: Az előterjesztést az Ügyrendi bizottság is tárgyalta. Kérem Bánóczi Margit elnök asszonyt, hogy ismertesse az Ügyrendi bizottság álláspontját.

**Bánóczi Margit ÜB elnöke**: Az előterjesztést az Ügyrendi bizottság tárgyalta. A bizottság a rendelet tervezetet a módosító javaslattal együtt 3 igen szavazattal elfogadásra javasolja.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e kérdése, hozzászólása.

**dr. Klein Katalin**: Köszönöm szépen jegyző úrnak ezt a nagyon részletes indoklást. Valójában nem az én tisztem a törvényesség létének, nem létének az eldöntése. Én egy helyi ügy kapcsán kezdtem ezzel foglalkozni, és a helyi adókról szóló törvény 20 § (2) e) pontja alapján állítottam össze a módosító indítványomat, ami azt mondja ki, hogy megszűnik a telekadó fizetési kötelezettség a telek építménnyel való beépítésével. És építmény a nyaraló, a sufni is, amivel kapcsolatban felmerült a mi adókivetésünk. De én ezt a választ elfogadom, és köszönöm. Ha úgy gondoljuk, hogy ebben érdemes tovább kutakodni, akkor ennek úgyis folytatása lesz.

**Kiszelné Mohos Katalin polgármester**: Én magam is azon az állásponton vagyok, hogy nem akartam egy nap alatt kapkodva dönteni egy ilyen súlyú kérdésben, ezért folytatni fogjuk még a vizsgálatot, és kérünk ehhez állásfoglalást, és jelezni fogom a választ a Képviselő-testületnek.

**Papp István jegyző**: Nem válaszolni szeretnék, inkább egy párhuzamos vélemény. A helyi adókról szóló törvény 19. § a) bekezdése azt mondja, hogy mentes a telekadó alól az épület, épületrész hasznos alapterületével egyező nagyságú telekrész. Magyarul az építmény alatti telekrész az adómentes.

**Kiszelné Mohos Katalin polgármester:** Azt gondolom, hogy ez is azt bizonyítja, hogy komolyabb vizsgálatot igényel ez a kérdés, a polgármesteri hivatal megteszi a szükséges lépéseket, és jelezni fogjuk a választ. Kérdezem, hogy van-e további kérdés, hozzászólás? Nincs, akkor szavazzunk a rendelet tervezetről a módosító indítvánnyal együtt. A rendelet tervezet elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 8 igen, ellenszavazat és tartózkodás nélkül megalkotta** **24/2017. (IX. 27.) önkormányzati rendeletét a helyi adókról szóló 20/2015. (XI. 30.) önkormányzati rendelet módosításáról.**

**4. napirendi pont**

**A közterületek elnevezéséről és a házszámozás rendjéről szóló rendelet megalkotása**

**Kiszelné Mohos Katalin polgármester**: *Röviden ismertette az előterjesztést.* Az előterjesztést az Ügyrendi bizottság tárgyalta. Kérem Bánóczi Margit elnök asszonyt, hogy ismertesse az Ügyrendi bizottság álláspontját.

**Bánóczi Margit ÜB elnöke**: Az előterjesztést az Ügyrendi bizottság tárgyalta. A bizottság a rendelet tervezetet 3 igen szavazattal elfogadásra javasolja.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e kérdése, hozzászólása. Nincs, akkor szavazzunk a rendelet tervezetről az előterjesztésben foglaltak szerint. A rendelet tervezet elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 8 igen, ellenszavazat és tartózkodás nélkül megalkotta 25/2017. (XI. 27.) önkormányzati rendeletét a közterületek elnevezéséről és a házszámozás rendjéről**

**5. napirendi pont**

**Döntés a Nagykovácsi Nagyközség Önkormányzat kizárólagos tulajdonában lévő, a Nagykovácsi 2576 hrsz alatti ingatlan forgalomképtelen törzsvagyonból történő kivonásáról**

**Kiszelné Mohos Katalin polgármester**: Kérem Györgyi Zoltán főépítész urat, hogy ismertesse az előterjesztést. De mielőtt elkezdi az ismertetést hangsúlyozom, hogy az előterjesztés nem az ingatlan eladásáról szól.

**Györgyi Zoltán főépítész**: *Röviden ismertette az előterjesztést.*

**Kiszelné Mohos Katalin polgármester:**Köszönöm.Az előterjesztést a Pénzügyi bizottság és az Ügyrendi bizottság is tárgyalta. Először kérem Tegzes Endre elnök urat, hogy ismertesse a Pénzügyi bizottság álláspontját.

**Tegzes Endre PB elnöke**: Az előterjesztést a Pénzügyi bizottság hosszasan tárgyalta. A bizottság a rendelet tervezetet 3 igen szavazattal és 1 tartózkodással elfogadásra javasolja.

**Kiszelné Mohos Katalin polgármester**: Az előterjesztést az Ügyrendi bizottság is tárgyalta. Kérem Bánóczi Margit elnök asszonyt, hogy ismertesse az Ügyrendi bizottság álláspontját.

**Bánóczi Margit ÜB elnöke**: Az előterjesztést az Ügyrendi bizottság tárgyalta. A bizottság a rendelet tervezetet 2 igen 1 nem szavazattal elfogadásra javasolja.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e kérdése, hozzászólása. Nincs, akkor szavazzunk a rendelet tervezetről az előterjesztésben foglaltak szerint. A rendelet tervezet elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 8 igen, ellenszavazat és tartózkodás nélkül megalkotta** **26/2017. (XI. 27.) önkormányzati rendeletét az önkormányzati tulajdonú ingatlanok törzsvagyonból történő kivonásáról és átminősítéséről szóló 36/2012. (XI. 26.) önkormányzati rendelet módosításáról.**

**6. napirendi pont**

**Döntés a 2017. évre vonatkozó Közbeszerzési terv módosításáról**

**Kiszelné Mohos Katalin polgármester**: Kérem dr. Halmosi-Rokaj Odett aljegyző asszonyt, hogy ismertesse az előterjesztést.

**dr. Halmosi-Rokaj Odett aljegyző**: *Röviden ismertette az előterjesztést.*

**Kiszelné Mohos Katalin polgármester:**Köszönöm.Az előterjesztést a Pénzügyi bizottság tárgyalta. Kérem Tegzes Endre elnök urat, hogy ismertesse a Pénzügyi bizottság álláspontját.

**Tegzes Endre PB elnöke**: Az előterjesztést a Pénzügyi bizottság tárgyalta. A bizottság a határozati javaslatot 4 igen szavazattal elfogadásra javasolja.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e kérdése, hozzászólása. Nincs, akkor az előterjesztésben foglalt határozati javaslatot teszem fel szavazásra. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**141/2017. (XI. 23.) HATÁROZATA**

**Tárgy: Döntés a 2017. évre vonatkozó Közbeszerzési terv módosításának elfogadásáról**

Nagykovácsi Nagyközség Önkormányzatának Képviselő-testülete úgy dönt, hogy a 2017. évre vonatkozó Közbeszerzési terv módosítását – a határozat melléklete szerinti tartalommal – elfogadja.

**Határidő**: azonnal

**Felelős**: Polgármester, Jegyző

**7. napirendi pont**

**A Nagykovácsi Településüzemeltetési Kft. „v.a.” végelszámolásának befejezésével kapcsolatos döntések**

**Kiszelné Mohos Katalin polgármester**: Első félévben döntött a Képviselő-testület a NATÜ Kft. végálszámolásának megindításáról. Ez most úgy tűnik, hogy lezárulhat. Itt van körünkben Szita Lászó könyvvizsgáló, illetve jelen van Kántor Ágnes, mint végelszámoló. Elsőként kérem Perlaki Zoltán osztályvezető urat, hogy ismertesse az előterjesztést. Majd megadom a szót könyvvizsgáló úrnak, illetve végelszámoló asszonynak is.

**Perlaki Zoltán osztályvezető**: *Röviden ismertette az előterjesztést.*

**Szita László könyvvizsgáló*:*** *Röviden ismertette az előterjesztés 2. számú mellékletét képező könyvvizsgálói jelentést.*

**Kántor Ágnes végelszámoló:** Az előttem szólók elmondták a lényegét a végelszámolói döntés lezárásának. Én megerősíteném a képviselők előtt, és jelzem azt is, hogy a végelszámolás összességében zökkenőmentesen, tervszerűen és a jogszabályoknak megfelelően zajlott. Nem több, mint 5 hónap alatt lezárult. Nincs más teendőm, úgy gondolom, mint hogy kérjem a Képviselő-testületet, mint alapítót, hogy a benyújtott dokumentumok és határozatok elfogadásával zárja le a végelszámolási időszakot. Szeretném még megköszönni minden kollégámnak, a polgármesteri hivatal munkatársainak a segítségét, és nem utolsó sorban könyvvizsgáló úrnak a konstruktív együttműködést.

**Kiszelné Mohos Katalin polgármester:**Köszönöm.Ahogy osztályvezető úr is jelezte, a Felügyelő Bizottság is elvégezte a feladatát. Én itt szeretném az ő munkájukat is megköszönni, hiszen ezzel a feladatuk befejeződött. Az előterjesztést a Pénzügyi bizottság tárgyalta. Kérem Tegzes Endre elnök urat, hogy ismertesse a Pénzügyi bizottság álláspontját.

**Tegzes Endre PB elnöke**: Az előterjesztést a Pénzügyi bizottság tárgyalta. Mi is köszönjük a gyors lezárást. A második határozati javaslathoz volt egy módosítás, azt a bizottság elfogadta. Volt egy olyan határozati javaslat, ahol az egyik bizottsági tag érintett volt, ezért ő tartózkodott. A többi határozati javaslatot 4 igen szavazattal elfogadásra javasolja a bizottság.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e kérdése, hozzászólása. Nincs, akkor sorban teszem fel szavazásra a négy határozati javaslatot. Az I. számú határozati javaslatot teszem fel szavazásra. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**142/2017. (XI. 23.) HATÁROZATA**

**Tárgy:** **Döntés a Nagykovácsi Településüzemeltetési Kft. „v.a.” végelszámolásának befejezéséről**

1. Nagykovácsi Nagyközség Önkormányzatának Képviselő-testülete úgy dönt, hogy a Nagykovácsi Településüzemeltetési Nonprofit Közhasznú Kft. „végelszámolás alatt” a cégnyilvánosságról, a bírósági cégeljárásról és a végelszámolásról szóló 2006. évi V. törvény 111. § (l) bekezdése szerinti adóbevallását, a végelszámolás utolsó üzleti évéről készült számviteli törvény szerinti beszámolóját, a vagyonfelosztási javaslatát és a végelszámolási időszak gazdasági eseményeinek bemutatásáról szóló összefoglaló értékelést (zárójelentést) elfogadja.

2. Az Alapító megállapítja, hogy a Nagykovácsi Településüzemeltetési Nonprofit Közhasznú Kft. „végelszámolás alatt” 2017. július 1. kezdőnappal elhatározott végelszámolása 2017. november 10. napjával befejeződött. Az Alapító Kántor Ágnes végelszámolót az illetékes Cégbíróság törlést elrendelő végzését követően felmenti.

3. Az Alapító felhatalmazza Kántor Ágnes végelszámolót, hogy a végelszámolást lezáró éves beszámolót a számviteli törvényben foglaltak szerint letétbe helyezze.

4. Az Alapító felhatalmazza a végelszámolót, hogy a Nagykovácsi Településüzemeltetési Nonprofit Közhasznú Kft. „végelszámolás alatt” törlésre vonatkozó változásbejegyzési kérelmét a mellékletekkel együtt az illetékes Cégbírósághoz benyújtsa.

5. Az Alapító a Nagykovácsi Településüzemeltetési Nonprofit Közhasznú Kft. „végelszámolás alatt” iratanyagának őrzési helyéül a Nagykovácsi Településüzemeltetési Intézmény központi irodáját jelöli meg a 2094 Nagykovácsi, Pók u. 58. szám alatt.

**Felelős**: Kántor Ágnes végelszámoló

**Határidő**: azonnal

**Kiszelné Mohos Katalin polgármester**: Köszönöm. Most pedig a II. számú határozati javaslatot teszem fel szavazásra a módosítással együtt. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**143/2017. (XI. 23.) HATÁROZATA**

**Tárgy:** **Döntés a Nagykovácsi Településüzemeltetési Kft. „v.a.”  vagyonfelosztásáról**

Nagykovácsi Nagyközség Önkormányzatának Képviselő-testülete megállapítja, hogy a Nagykovácsi Településüzemeltetési Nonprofit Közhasznú Kft. „végelszámolás alatt” felosztható befektetett eszközzel a végelszámolás lezárásakor nem rendelkezik. Az Alapító úgy dönt, hogy a kötelezettségek kiegyenlítése és a bankköltségek levonása után a Nagykovácsi Településüzemeltetési Nonprofit Közhasznú Kft. „végelszámolás alatt” fennmaradó pénzösszege az Alapító Nagykovácsi Nagyközség Önkormányzata részére kerüljön átutalásra. Az Alapító a Társaság végelszámolási zárómérlegében kimutatott, a végelszámolás lefolytatásával kapcsolatban felmerült kötelezettségeket (könyvvizsgálói díj) a Ctv. 111.§ (3) bekezdése alapján átvállalja.

**Felelős**: Kántor Ágnes végelszámoló

**Határidő**: azonnal

**Kiszelné Mohos Katalin polgármester**: Köszönöm. Most pedig a III. számú határozati javaslatot teszem fel szavazásra. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**144/2017. (XI. 23.) HATÁROZATA**

**Tárgy:** **Döntés a Nagykovácsi Településüzemeltetési Kft. „v.a.” Felügyelő Bizottságának visszahívásáról**

Nagykovácsi Nagyközség Önkormányzatának Képviselő-testülete úgy dönt, hogy a Nagykovácsi Településüzemeltetési Nonprofit Közhasznú Kft. „végelszámolás alatt” Felügyelő Bizottság tagjait, dr. Balogh Lászlót, Erdélyi Zoltánt, dr. Borók Györgyöt az illetékes Cégbíróság törlést elrendelő végzés hatályával visszahívja.

**Felelős**: Kiszelné Mohos Katalin polgármester

**Határidő**: azonnal

**Kiszelné Mohos Katalin polgármester**: Köszönöm. Végül a IV. számú határozati javaslatot teszem fel szavazásra. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**145/2017. (XI. 23.) HATÁROZATA**

**Tárgy:** **Döntés a Nagykovácsi Településüzemeltetési Kft. „v.a.” független könnyvizsgálójáról**

Nagykovácsi Nagyközség Önkormányzatának Képviselő-testülete úgy dönt, hogy a Nagykovácsi Településüzemeltetési Nonprofit Közhasznú Kft.” végelszámolás alatt” könyvvizsgálóját, a Szita és Társai Kft. személyében Szita László könyvvizsgálót az illetékes Cégbíróság törlést elrendelő végzés hatályával visszahívja.

**Felelős**: Kiszelné Mohos Katalin polgármester

**Határidő**: azonnal

**8. napirendi pont**

**Döntés a Nemzeti Fejlesztési Minisztériummal és a Volánbusz Közlekedési Zrt.-vel kötendő megállapodásokról**

**Kiszelné Mohos Katalin polgármester**: *Röviden ismertette az előterjesztést.* Az előterjesztést a Pénzügyi bizottság tárgyalta. Kérem Tegzes Endre elnök urat, hogy ismertesse a Pénzügyi bizottság álláspontját.

**Tegzes Endre PB elnöke**: Az előterjesztést a Pénzügyi bizottság tárgyalta. A bizottság a határozati javaslatot 4 igen szavazattal elfogadásra javasolja.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e kérdése, hozzászólása. Nincs, akkor az előterjesztésben foglalt határozati javaslatot teszem fel szavazásra. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**146/2017. (XI. 23.) HATÁROZATA**

**Tárgy:** **Döntés a Nemzeti Fejlesztési Minisztériummal és a Volánbusz Közlekedési Zrt.-vel kötendő megállapodásokról**

Nagykovácsi Nagyközség Önkormányzatának Képviselő-testülete úgy dönt, hogy Nagykovácsi közigazgatási területén a közösségi közlekedés, mint közszolgáltatás támogatására költségtérítési hozzájárulás fizetéséről szóló megállapodást köt a Nemzeti Fejlesztési Minisztériummal és a Volánbusz Közlekedési Zrt.-vel az alábbi lényeges feltételekkel:

* a megállapodás hatálya: 2017. október 1. – 2019. szeptember 30.
* a támogatás havi összege: 990.600,- Ft/hó

Felhatalmazza, a Polgármestert a megállapodások aláírására, valamint felkéri, hogy gondoskodjon a fedezet biztosításáról a 2018. és 2019. évi költségvetésben.

**Határidő:** azonnal.

**Felelős:** polgármester

**9. napirendi pont**

**Döntés a DMRV Zrt.-vel felújítási, pótlási munkák elszámolása tárgyban kötendő megállapodás jóváhagyásáról**

**Kiszelné Mohos Katalin polgármester**: Átadom a szót dr. Halmosi-Rokaj Odett aljegyző asszonynak, hogy röviden ismertesse az előterjesztést.

**dr. Halmosi-Rokaj Odett aljegyző**: *Röviden ismertette az előterjesztést.*

**Kiszelné Mohos Katalin polgármester**: Köszönöm. Az előterjesztést a Pénzügyi bizottság tárgyalta. Kérem Tegzes Endre elnök urat, hogy ismertesse a Pénzügyi bizottság álláspontját.

**Tegzes Endre PB elnöke**: Az előterjesztést a Pénzügyi bizottság tárgyalta. Nagyon sok kérdés merült fel, de mindegyikre megkaptuk a választ. A bizottság a határozati javaslatot 4 igen szavazattal elfogadásra javasolja.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e kérdése, hozzászólása. Nincs, akkor az előterjesztésben foglalt határozati javaslatot teszem fel szavazásra. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**147/2017. (XI. 23.) HATÁROZATA**

**Tárgy: Döntés a DMRV Zrt.-vel felújítási, pótlási munkák elszámolása tárgyban kötendő megállapodás jóváhagyásáról**

Nagykovácsi Nagyközség Önkormányzatának Képviselő-testülete úgy dönt, hogy a 2013. május 29. napján megkötött bérleti-üzemeltetési szerződés és a Vktsz. 31. §-a alapján a Duna Menti Regionális Vízmű Zrt.-vel (továbbiakban: DMRV Zrt.) szemben fennálló használati díj követelésébe használati díj részletként, beszámítja a DMRV Zrt. által 2014. július 29. és 2017. szeptember 30. napja között elvégzett, jelen határozat 1. számú mellékletében nevesített felújítási, pótlási munkákat, valamint a 2017. IV. negyedév és 2018. december 31. napja között ténylegesen megvalósuló, jelen határozat 2. számú mellékletében megjelölt felújítási, pótlási munkákat.

Ezzel egyidejűleg a 139/2016. (XII.15.) számú határozatát visszavonja.

Felhatalmazza a Polgármester és a Jegyzőt a felújítási, pótlási munkák elszámolására irányuló megállapodás aláírására.

**Határidő**: azonnal

**Felelős**: Polgármester, Jegyző

**10. napirendi pont**

**Nagykovácsi Nagyközség Esélyegyenlőségi Programjának felülvizsgálata**

**Kiszelné Mohos Katalin polgármester**: Átadom a szót Grégerné Papp Ildikó osztályvezető asszonynak, hogy röviden ismertesse az előterjesztést.

**Grégerné Papp Ildikó osztályvezető:** *Röviden ismertette az előterjesztést.*

**Kiszelné Mohos Katalin polgármester**: Köszönöm. Az előterjesztést az Egészségügyi és szociális bizottság tárgyalta. Kérem dr. Szabó András elnök urat, hogy ismertesse az Egészségügyi bizottság álláspontját.

**dr. Szabó András EÜB elnöke**: Az előterjesztést az Egészségügyi bizottság tárgyalta. A bizottság a határozati javaslatot 4 igen szavazattal elfogadásra javasolja.

**Kiszelné Mohos Katalin polgármester**: Köszönöm. Úgy látom nincs több kérdés, így szavazásra teszem fel a határozati javaslatot az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testületének jelen lévő 8 tagja 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**148/2017. (XI. 23.) HATÁROZATA**

**Tárgy: Döntés Nagykovácsi Nagyközség Helyi Esélyegyenlőségi Programjának felülvizsgálatáról**

Nagykovácsi Nagyközség Önkormányzatának Képviselő-testülete az egyenlő bánásmódról és az esélyegyenlőség előmozdításáról szóló 2003. évi CXXV. törvényben foglaltaknak megfelelően, a Helyi Esélyegyenlőségi Program kétévente előírt áttekintésnek eleget tett, a program határidőre megvalósult intézkedéseinek teljesítését elfogadja, megállapítja, hogy a Helyi Esélyegyenlőségi Programban változtatás nem szükséges.

**Határidő**: azonnal

**Felelős**: Polgármester

**Kiszelné Mohos Katalin polgármester:** Köszönöm. Amennyiben nincs több hozzászólás, a Képviselő-testület nyílt ülését 18 óra 22 perckor lezárom. A 11. napirendi pont tárgyalására zárt ülésen kerül sor.

K.m.f.

Kiszelné Mohos Katalin Papp István

polgármester jegyző